Patvirtinta

Kauno miesto savivaldybės tarybos

2010 m. spalio 14 d. sprendimu Nr. T-584

(Kauno miesto savivaldybės tarybos

2024 m. vasario 13 d. sprendimo Nr. T-30

redakcija)

**Kauno miesto savivaldybės SPORTO STIPENDIJOS NUOSTATAI**

**I SKYRIUS**

**BENDROSIOS NUOSTATOS**

1. Kauno miesto savivaldybės sporto stipendijos nuostatai (toliau – Nuostatai) apibrėžia Kauno miesto savivaldybės sporto stipendijos (toliau – stipendija) skyrimo tikslą, dydį ir mokėjimo trukmę, bendruosius skyrimo principus ir tvarką.

2. Stipendijos skyrimo tikslas – sudaryti sportininkams optimalias sąlygas pasirengti ir atstovauti Kauno miestui Lietuvos, Europos ir pasaulio čempionatuose, pirmenybėse, žaidynėse, skatinti talentingus ir perspektyvius sportininkus tobulinti sportinį meistriškumą siekiant aukštų sportinių rezultatų.

3. Stipendija kaip skatinimo priemonė už pasiektus sporto rezultatus skiriama Kauno miesto olimpinių individualių sporto šakų sportininkams, tarp jų – neįgaliesiems, kurie negauna stipendijos ar kitos finansinės paramos iš kitų sporto organizacijų.

4. Stipendija mokama iš Kauno miesto savivaldybės (toliau – Savivaldybė) biudžeto asignavimų, skirtų stipendijai, ir negali viršyti stipendijai skirtos Savivaldybės biudžeto lėšų sumos.

5. Stipendijos teikimo sutarties, pusmetinių ir metinių ataskaitų formos tvirtinamos, stipendijos skyrimo komisija (toliau – komisija) sudaroma ir jos darbo reglamentas tvirtinamas Savivaldybės mero potvarkiu.

**II SKYRIUS**

**STIPENDIJOS DYDIS IR MOKĖJIMO TRUKMĖ**

6. Stipendija už dvejų praėjusių metų geriausią sportininko pasiektą rezultatą (stipendijos dydis nustatomas pagal Nuostatų priedą) gali būti 3, 5, 7 ir 9 bazinės socialinės išmokos dydžių per mėnesį.

7. Stipendijos mokėjimo trukmė – iki vienų kalendorinių metų (stipendija mokama kas mėnesį).

8. Stipendijos mokėjimas nutraukiamas, jeigu sportininkas:

8.1. nesilaiko Olimpinės chartijos nuostatų;

8.2. per pusmetį nuo stipendijos paskyrimo nepasiekia aukštų rezultatų, jo rezultatai blogėja arba jis baigia sportinę karjerą;

8.3. pateikdamas 12 punkte nurodytą paraišką nurodo tiesos neatitinkančius duomenis;

8.4. pažeidžia 17 punkte nurodytas sutarties sąlygas ar laiku jų nevykdo;

8.5. išvyksta gyventi į kitą Lietuvos miestą, užsienį;

8.6. be pateisinamų priežasčių atsisako ginti Kauno miesto ir Lietuvos garbę sporto renginiuose;

8.7. sporto renginiuose atstovauja kitų miestų sporto organizacijoms.

**III SKYRIUS**

**STIPENDIJOS SKYRIMO SĄLYGOS IR TVARKA**

9. Stipendija už geriausią pasiektą rezultatą, nurodytą Nuostatų priede, skiriama iki 20 metų amžiaus talentingiems ir perspektyviems sportininkams, tarp jų – neįgaliems sportininkams iki 29 metų amžiaus, per dvejus metus iki paraiškos pateikimo atstovavusiems Kauno miestui olimpinių individualių sporto šakų rinktinėse, išskyrus atvejus, kai, išnagrinėjus laiku pateiktas paraiškas ir priėmus sprendimus dėl einamųjų metų stipendijų skyrimo, liko nepanaudotų stipendijoms skirtų Savivaldybės biudžeto lėšų, komisijos siūlymu iki 30 procentų asignavimų, numatytų Savivaldybės biudžete sporto stipendijoms, gali būti skiriama 20–26 metų amžiaus sportininkams, atitinkantiems Nuostatų priede nurodytus kriterijus.

10. Savivaldybės administracijos Sporto skyrius (toliau – Skyrius) kiekvienų kalendorinių metų pradžioje, bet ne vėliau kaip iki vasario 1 d. (2024 m. – iki kovo 1 d.), paskelbia Savivaldybės interneto svetainėje www.kaunas.lt informaciją apie paraiškų skirti stipendiją teikimą. Paraiškų priėmimo laikotarpis – 10 darbo dienų. Paraiškos skirti stipendiją teikiamos kartą per kalendorinius metus.

11. Paraiškas skirti stipendiją gali teisės aktų nustatyta tvarka teikti Juridinių asmenų registre įregistruotos ir Kauno mieste sportinę veiklą vykdančios sporto organizacijos (toliau – sporto organizacijos), veikiančios pagal Lietuvos Respublikos biudžetinių įstaigų įstatymą, Lietuvos Respublikos viešųjų įstaigų įstatymą ir Lietuvos Respublikos asociacijų įstatymą ir pasirašiusios sutartį su sportininku dėl jo ugdymo. Sporto organizacijos užpildo nustatytos formos paraišką (paraiškos formą tvirtina Savivaldybės meras savo potvarkiu).

12. Paraiška skirti stipendiją teikiama Skyriui. Ji turi būti pasirašyta sporto organizacijos vadovo. Kartu su paraiška teikiamos šių dokumentų kopijos:

12.1. sportininko asmens tapatybę patvirtinančio dokumento kopija;

12.2. dokumentų, patvirtinančių sportininko pasiekimus oficialiose varžybose, kopijos.

13. Jei paraiškoje nurodyti duomenys apie sportininką neatitinka Nuostatuose nustatytų kriterijų arba pateikiama neišsami informacija, Skyrius raštu informuoja paraišką pateikusią sporto organizaciją apie nustatytus neatitikimus ir nustato 5 darbo dienų terminą duomenims patikslinti. Jei per nustatytą laikotarpį sporto organizacija nepateikia prašomų duomenų arba iš pateiktų duomenų nustatoma, kad nurodyti duomenys apie sportininką neatitinka Nuostatuose nustatytų kriterijų, Skyrius raštu informuoja, kad sporto organizacijos paraiška neatitinka reikalavimų ir nebus perduodama svarstyti komisijai.

14. Jei paraiška atitinka Nuostatuose nustatytus reikalavimus, Skyrius per 3 darbo dienas perduoda paraišką svarstyti komisijai. Komisija, veikdama pagal savo darbo reglamentą, per 10 darbo dienų apsvarsto paraišką savo posėdyje ir pateikia Savivaldybės merui siūlymus dėl stipendijos skyrimo (neskyrimo).

15. Komisijai pasiūlius skirti stipendiją (neskirti stipendijos), Skyrius per 3 darbo dienas parengia ir pateikia Savivaldybės merui potvarkio dėl stipendijos skyrimo (neskyrimo) projektą.

16. Stipendijos skyrimas (neskyrimas) įforminamas Savivaldybės mero potvarkiu. Skyrius apie stipendijos skyrimą (neskyrimą) informuoja prašymą pateikusią sporto organizaciją.

17. Su stipendijos gavėju ir jį rekomendavusia sporto organizacija Savivaldybė pasirašo trišalę stipendijos teikimo sutartį (toliau – sutartis). Sutartyje nurodomas stipendijos dydis, mokėjimo terminas, šalių įsipareigojimai, sutarties sustabdymo, nutraukimo ir kitos sąlygos.

18. Stipendija skiriama sportininko sporto reikmėms (mokomajam treniruočių procesui), reabilitacijos, medicininiams ir buitiniams poreikiams tenkinti.

19. Sporto organizacija, kurios sportininkas gauna stipendiją, Skyriui ne vėliau kaip per 10 darbo dienų prasidėjus naujam pusmečiui pateikia pusmetinę ataskaitą. Jei sporto organizacija laiku nepateikia pusmetinės ataskaitos, Skyriaus specialistas elektroniniu paštu informuoja sporto organizaciją dėl nepateiktos ataskaitos ir nurodo pakartotinį terminą pusmetinei ataskaitai pateikti (terminas turi būti ne ilgesnis kaip 5 darbo dienos). Jeigu per nustatytą pakartotinį terminą sporto organizacija nepateikia ataskaitos, sutartis nutraukiama.

20. Pasibaigus stipendijos mokėjimui, sporto organizacija Skyriui ne vėliau kaip per 15 darbo dienų pateikia metinę ataskaitą apie jos sportininkų pasiektus praėjusių kalendorinių metų sportinius rezultatus. Sporto organizacijai pateikus metinę ataskaitą vėliau nei per šiame punkte nustatytą terminą, einamaisiais metais jos pateiktos paraiškos gauti stipendiją nevertinamos. Skyrius iki kitų metų sausio 31 dienos pateikia komisijai metinę ataskaitą apie sportininkų, gavusių stipendijas, pasiektus sportinius rezultatus.

**IV SKYRIUS**

**BAIGIAMOSIOS NUOSTATOS**

21. Skyrius ir komisija atsako už Nuostatų įgyvendinimą, nustatytos paraiškų nagrinėjimo tvarkos laikymąsi.

22. Pateiktos paraiškos ir dokumentai saugomi Skyriuje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės sporto stipendijos nuostatų

priedas

**KAUNO MIESTO SAVIVALDYBĖS SPORTO STIPENDIJŲ DYDŽIAI**

|  |  |  |  |  |
| --- | --- | --- | --- | --- |
| Sporto varžybų, kuriose sportininkas užėmė tam tikrą vietą, pavadinimas | Bazinės socialinės išmokos dydžiai (koeficientais) | | | |
| 3 | 5 | 7 | 9 |
| Užimta vieta | | | |
| Pasaulio čempionatas |  | 17–30\* | 11–16 | 1–10 |
| Europos čempionatas |  | 17–24\* | 9–16 | 1–8 |
| Pasaulio jaunimo čempionatas | 13–24\* | 9–12 | 5–8 | 1–4 |
| Europos jaunimo čempionatas | 11–16\* | 7–10 | 4–6 | 1–3 |
| Pasaulio jaunimo olimpinės žaidynės | 13–24\* | 9–12 | 5–8 | 1–4 |
| Pasaulio jaunių čempionatas | 13–16\* | 7–12 | 4–6 | 1–3 |
| Europos jaunių čempionatas | 9–12\* | 3–8 | 2 | 1 |
| Europos jaunimo olimpinis festivalis | 9–12\* | 3–8 | 1–2 |  |
| Parolimpinės, kurčiųjų žaidynės | 7–10 | 3–6 | 1–2 |  |
| Pasaulio neįgaliųjų čempionatas | 7–12 | 3–6 | 1–3 |  |
| Europos neįgaliųjų čempionatas | 4–6 | 2–3 | 1 |  |

**Pastaba**. Žvaigždute (\*) pažymėtas vietas užėmę sportininkai turi būti aplenkę vieną penktadalį rungties (svorio kategorijos) dalyvių.

\_\_\_\_\_\_\_\_\_\_\_\_\_\_\_\_\_\_\_\_